Timo Werner jirrifjuta li jilgħab fiċ-Champions League qabel ma jingħaqad ma' Chelsea Il-player li mistenni jingħaqad ma' Chelsea, Timo Werner, se jkun qed jirrifjuta li jilgħab ma' RB Leipzig fil-UEFA Champions League meta din tirritorna. Huwa mifhum li l-Blues laħqu ftehim fil-prinċipju biex jiffirmaw lill-player internazzjonali Ġermaniż wara li jinsabu lesti li jħallsu l-klawsola tar-release tiegħu li tammonta għal £54 miljun. Għalkemm it-trasferiment għadu ma ġiex finalizzat, il-player ma jistax jivvjaġġa biex jagħmel it-test mediku hekk kif dan jidher li huwa biss kwistjoni ta' żmien. Werner kien strumentali biex jgħin lil Leipzig jisfidaw għar-rebħ tal-Bundesliga fil-Ġermanja matul dan l-istaġun u anke jiksbu post fil-kwarti-finali taċ-Champions League. Iżda huwa ma jridx jilgħab fi stadji ulterjuri ta' din il-kompetizzjoni minħabba li jrid jilgħab ma' Chelsea sa mix-xahar id-dieħel. Leipzig kienu għelbu lil Tottenham Hotspur fir-round tal-Aħħar 16 qabel faqqgħet il-pandemija tal-coronavirus u kienu kunfidenti li jkomplu jipprogressaw f'din il-kompetizzjoni b'Werner inkluż fit-team. Il-Bundelsiga kienet l-ewwel kampjonat maġġuri fl-Ewropa li rritorna fl-azzjoni u se jkun terminat fil-ġimgħat li ġejjin hekk kif fadal biss erba' ġranet x'jintlagħbu. Min-naħa l-oħra, huwa mistenni li ċ-Champions League tintemm b'mini-tournament fil-Portugall f'Awwissu li ġej meta l-kampjonati Ewropej l-oħra kollha jkunu ntemmu.